ผลสำรวจคนไทยใช้อินเทอร์เน็ตปี 2564 เฉลี่ยสูงสุดวันละ 10 ชั่วโมงต่อวัน
นายชัยวุฒิ ธนาคมานุสรณ์ รัฐมนตรีว่าการกระทรวงดิจิทัลเพื่อเศรษฐกิจและสังคม(ดีอีเอส) เปิดงานสัมมนาผลสำรวจพฤติกรรมการใช้อินเทอร์เน็ตของคนไทยในโครงการ Thailand Digital Outlook ระยะที่ 3 จัดโดยสำนักงานคณะกรรมการดิจิทัลเพื่อเศรษฐกิจและสังคมแห่งชาติ(สดช.)โดยกล่าวว่า โครงการฯนี้มีประโยชน์และสำคัญต่อเศรษฐกิจดิจิทัลเพื่อนำไปเป็นกรอบการพัฒนาด้านดิจิทัลของไทยให้มีมาตรฐาน  รวมถึงกำหนดมาตรการต่างๆ เพื่อให้เกิดการพัฒนาผลิตภัณฑ์ บริการและการจ้างงาน  รองรับการพัฒนาประเทศในยุคเศรษฐกิจสังคมที่ใช้เทคโนโลยีดิจิทัลกระทรวงฯได้จัดทำโครงการฯนี้ เพื่อประเมินสถานภาพการพัฒนาด้านดิจิทัลของประเทศ มีเป้าหมายจัดทำข้อมูลและผลวิเคราะห์ เพื่อช่วยให้การขับเคลื่อนมีประสิทธิภาพและได้มาตรฐานสากลสอดคล้องกับการผลักดันการดำเนินการด้านยุทธศาสตร์ 20 ปีด้วย ผลการศึกษาวิจัยจากโครงการนี้เป็นที่น่าพอใจ ซึ่งหน่วยงานภาครัฐและเอกชนสามารถนำข้อมูล ผลการสำรวจและผลการศึกษาวิจัยต่างๆ จากโครงการนี้ไปใช้ประโยชน์ต่อยอดได้ด้านนางวรรณพร เทพหัสดิน ณ อยุธยา เลขาธิการ สดช. กล่าวว่า โครงการฯนี้ทำการศึกษาจากกลุ่มตัวอย่างใน 77 จังหวัด 3 กลุ่มหลัก ได้แก่ ภาคประชาชน ธุรกิจเอกชนและหน่วยงานภาครัฐที่ให้บริการปฐมภูมิแก่ประชาชน การสำรวจพบว่าประชาชนส่วนใหญ่ร้อยละ 85.1 มีการใช้งานอินเทอร์เน็ตระยะเฉลี่ยอยู่ที่ 6-10 ชั่วโมงต่อวัน  อาทิ รองรับการทำงานและทำธุรกรรมซื้อขายสินค้าบริการออนไลน์ ขณะที่ภาคธุรกิจเอกชนพบว่ามีการใช้เทคโนโลยีในเรื่องของCloud และ Data Analytics สูงขึ้น และสำหรับหน่วยงานภาครัฐที่ให้บริการปฐมภูมิแก่ประชาชน การศึกษาพบว่าร้อยละ 76.4 มีการใช้อินเทอร์เน็ตและร้อยละ 69.1 มีการให้บริการออนไลน์โดยมีเฟซบุ๊กเป็นช่องทางออนไลน์ที่นิยมมากที่สุดนอกจากนี้ สดช. ยังได้ลงนามความร่วมมือโครงการ Thailand Digital Outlook  ร่วมกับ 6 หน่วยงานด้านดิจิทัลของภาครัฐ อาทิ สำนักงานสถิติแห่งชาติ(สสช.) และสำนักงานพัฒนารัฐบาลดิจิทัล(DGA) เพื่อให้มีการบริหารจัดการและบูรณาการข้อมูลภาครัฐที่มีความสอดคล้องและเชื่อมโยงเข้าด้วยกัน รวมถึงเป็นการยกระดับการบริหารงานภาครัฐให้เป็นระบบดิจิทัล ที่มีระบบการทำงานและข้อมูลเชื่อมโยงกันระหว่างหน่วยงานของรัฐโดยนำผลการศึกษา Thailand Digital Outlook ของประเทศไทย รวมถึงข้อมูลและชุดข้อมูลในการศึกษานี้ไปใช้ในการวางยุทธศาสตร์องค์กรของแต่ละหน่วยงาน